**MILANGE besoek – 22 tot 31 Augustus 2012**

Kobus ontmoet ons, saam met 2 Nederlanders van die Espanor hulporganisasie, op Blantyre lughawe en weereens is ons verstom oor die massas mense in Blantyre en Limbe. Gelukkig is ons gou in die Malawi platteland met die golwende teeplantasies en honderde padstalletjies. Wanneer die Mulanje berg majestueus uittroon, weet ons die grens is net om die draai. Kobus kommunikeer gemaklik met die amptenare by die Zobue grenspos en gevolglik is ons gou in Milange. Dis heerlik om weer vir Nana, John, Danie, André en Annamarie saam met ‘n klomp bekende Mosambiekers te sien.

Die Sinodesitting begin die volgende dag en dit wemel op die sendingstasie van Sinodale amptenare, sendelinge, pastore en ander gemeentelede. Nana het haar hande vol om al die besoekers in die gastehuis in te pas terwyl ons bevoorreg is om in die pragtigste kamer in die Eksteens se huis te kan afpak. Ons gaan stap ‘n bietjie rond en dis lekker om al die aktiwiteite rondom die werk van die Here te aanskou. Ons dink onwillekeurig terug aan Junie ’94 toe daar niks “op die grond” was nie, maar die Here was toe alreeds aan die werk en ons kan Hom net loof vir sy voorsiening oor die afgelope 18 jaar.

Soos wat die besoek aan Milange ‘n realiteit geword het, het ons gebid vir God se leiding: wat moet ek en Linda werklik daar gaan doen en wat is Kobus en Nana se verwagting en behoeftes rondom ons besoek? Twee dae voor ons vertrek, stuur Kobus epos wat ons net weer laat besef dat Hy in beheer is en Sy tydsberekening altyd 100% korrek is. Die Here het die pad voorberei vir indringende gesprekke met die Moderamen rakende die Eksteens se pad vorentoe en ons val maar net in by Sy leiding. Ek woon Donderdag-oggend se Sinodesitting by en gedurende etenstyd, begin ons die eerste van verskeie gesprekke saam met die Moderamen. Danie, Frits, John en André lewer hul insette en ons besef alte gou dit is nie ‘n eenvoudige saak nie. Tydens die middagsessie kry ek geleentheid om die vennootskap se groete oor te dra aan die Sinode en hulle te sensitiseer ivm die moontlike veranderinge. Die Sinode vra dat ek hul dank en waardering sal oordra aan die vennootskap en verseker ons van hul samewerking.

Oor die volgende 3 dae besin en herbesin ons oor Kobus se nuwe taakbeskrywing rakende sy betrokkenheid by die kommisies vir die jeug en die sending. Ons skryf ‘n “Memorandum of Understanding” waar die geskiedenis van die vennootskap se betrokkenheid by Evangelisasie in die Milange area verduidelik word en die pad vorentoe beplan word. Dit sal oa noodwendig beteken dat pastor Timoteo voortaan die enigste leraar van die Tumbini gemeente sal wees. Teen Saterdag begin die dokument en die pad vorentoe vorm aanneem, maar toe word ‘n totaal nuwe Moderamen verkies vir die volgende termyn. Ons tree dadelik in gesprek met hulle en die nuwe Moderator gee sy versekering dat hulle nog steeds saamstem met die beplande verandering.

Tydens Sondag se erediens neem John Roux finaal afskeid van die geletterdheidsprojek, maar hy gee die versekering dat hy nog steeds betrokke sal wees, indien dit binne sy stuurspan se beplanning val. Ek kry ook geleentheid om pastoor Timoteo en sy gemeente te bedank dat hulle oor die afgelope jare ons sendelingpare getrou ondersteun het.

Oor die volgende 3 dae besoek ek en Danie pastoor Goliath by Micongoni gemeente, pastoor Reis by Dere gemeente en pastoor Adolpho by Namala gemeente. Ons kuier heerlik saam met die pastore en hul ouderlinge, eet saam aan die kos wat hul vrouens met soveel sorg en liefde voorberei het en luister na die suksesse en uitdagings. Ons besoek die plaas (landbouprojek) en sien met verbasing die wonderbaarlike vordering wat oor die afgelope 4 jaar, sedert ek laas daar was, plaasgevind het.

Ons het vooraf besluit om ons sendelinge ‘n bietjie te bederf en vertrek Dinsdagmiddag oor die grens na die Zomba-plato - wat ‘n heerlike ondervinding! Die natuurskoon en rustigheid is iets om te beleef. Daarna kuier ons saam vir 2 dae naby Salima by die Malawi meer, ry hobi-cat, eet chambo en chips en geniet dit om saam met die Eksteens te ontspan. Vrydag laai hulle ons by Lilongwe lughawe af en na 10 dae se saamleef, is die afskeid nie so maklik nie.

Die Eksteens se eerste 5 jaar op Milange is byna iets van die verlede en ‘n nuwe kontrak sal gesluit moet word. By my is daar geen twyfel dat ons Hemelse Vader vir Kobus en Nana op die regte oomblik van hul lewens - en die lewe van die projek - spesifiek uitgesoek het nie. Kobus se algemene en een-tot-een betrokkenheid by die jongmense is dit wat Christus in Mat.28:19 bedoel het: “Maak die mense My dissipels….”. Dit is wat Kobus en Nana elke dag uitleef. Ook dmv Nana se betrokkenheid by die mense van Milange op vele terreine, onder andere deur as vrywillige werker lesbeplanning te doen saam met die onderwyseresse van die Espanor skooltjie. Die naaldwerklesse wat sy aanbied, is ook die plek waar sy vir die vroue leer om winsgewend ‘n besigheid te bedryf – keurige kledingstukke word op bestelling gemaak. Nana bestuur die gastehuis met grasie. Dit is heerlik om saam in hul pragtige huis te kuier en getrakteer te word deur dié vlytige gasvrou wat die wonderlikste disse met die minimum tot haar beskikking optower!

Baie dankie vir die heerlike, geseënde tyd wat ons, as jul verteenwoordigers, in Mosambiek kon deurbring.

Abrie en Linda